
Kevert arckifejezések értékelő kategorizációja nemi sztereotípiák és nemi szerepekkel kapcsolatos vélekedések függvényében

Dolgozatomban az érzelemkategorizáció társas kontextustól nagyrészt független manipulációjának lehetőségeit vizsgáltam tudatküszöb alatti perceptuális előfeszítő ingerek alkalmazásával. A kísérlet során nemi sztereotípa-kongruens illetve -inkongruens előhangoló ingeranyag bemutatásával a megfigyelő nemi szerepekre vonatkozó beállítódásait igyekeztem befolyásolni, két faktor manipulálásával: az egyik az előhangoló inger nemi szereppel való kongruenciája, a másik a bemutatott célinger arc neme, a mért függő változó pedig a reakcióidő, illetve a választott érzelmi kategória volt. A résztvevők nemi szerepekkel kapcsolatos attitűdjeinek és asszociációinak mérésére a Nemi szerep ideológia, illetve a saját szerkesztésű Sztereotípiákat és asszociációkat mérő kérdőíveket alkalmaztam.
Az eredmények hipotéziseimet részben igazolták. A reakcióidők tekintetében nem tapasztaltam szignifikáns különbséget a próba típusának vagy a célinger arc nemének vonatkozásában. A két, vizsgálatomban használt mérőeszköz eredményei között korreláció nem volt kimutatható, azaz a vizsgálat során a preskriptívebb, nemi szerepekre vonatkozó, „feministább” attitűdök nem korreláltak a deskriptív, nőkkel társított maszkulinabb asszociációkkal. 



